ระเบียบคณะกรรมการส่งเสริมการพัฒนาฝีมือแรงงาน

ว่าด้วยการอุทธรณ์และการพิจารณาวินิจฉัยอุทธรณ์

พ.ศ. 2548

อาศัยอำนาจตามความในมาตรา 39 (3) และมาตรา ๕๒ แห่งพระราชบัญญัติส่งเสริมการพัฒนาฝีมือแรงงาน พ.ศ. ๒๕๔๕ คณะกรรมการส่งเสริมการพัฒนาฝีมือแรงงานจึงวางระเบียบไว้ ดังต่อไปนี้

ข้อ 1 ระเบียบนี้เรียกว่า “ระเบียบคณะกรรมการส่งเสริมการพัฒนาฝีมือแรงงาน ว่าด้วยการอุทธรณ์และการพิจารณาวินิจฉัยอุทธรณ์ พ.ศ. 2548”

ข้อ 2 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ 3 ผู้ดำเนินการฝึกซึ่งถูกเพิกถอนการเป็นผู้ดำเนินการฝึก หรือผู้ดำเนินการทดสอบมาตรฐานฝีมือแรงงานซึ่งถูกสั่งพักใช้หรือเพิกถอนใบอนุญาตเป็นผู้ดำเนินการทดสอบมาตรฐานฝีมือแรงงานมีสิทธิอุทธรณ์เป็นหนังสือต่อคณะกรรมการส่งเสริมการพัฒนาฝีมือแรงงานภายในสิบห้าวันนับแต่วันได้รับคำสั่งพร้อมด้วยหลักฐานเอกสาร ดังนี้

(๑) สำเนาคำสั่งเพิกถอนการเป็นผู้ดำเนินการฝึก หรือคำสั่งพักใช้หรือเพิกถอนใบอนุญาต   
เป็นผู้ดำเนินการทดสอบมาตรฐานฝีมือแรงงาน แล้วแต่กรณี

(๒) กรณีนิติบุคคลเป็นผู้อุทธรณ์ให้มีหนังสือรับรองการจดทะเบียนและหนังสือมอบอำนาจ  
ในการเป็นผู้กระทำการแทนนิติบุคคล

(๓) หลักฐานการเป็นผู้ดำเนินการฝึก หรือใบอนุญาตเป็นผู้ดำเนินการทดสอบมาตรฐาน  
ฝีมือแรงงาน แล้วแต่กรณี

การยื่นอุทธรณ์ตามวรรคหนึ่ง ในกรุงเทพมหานครให้ยื่นที่กรมพัฒนาฝีมือแรงงาน ในจังหวัดอื่น ให้ยื่นที่สถาบันพัฒนาฝีมือแรงงานภาคหรือศูนย์พัฒนาฝีมือแรงงานจังหวัด ที่สถานที่ฝึก ศูนย์ฝึกอบรม   
ฝีมือแรงงาน สถานที่ทดสอบมาตรฐานฝีมือแรงงาน หรือศูนย์ทดสอบมาตรฐานฝีมือแรงงาน แล้วแต่กรณี

ข้อ ๔ หนังสืออุทธรณ์อย่างน้อยต้องมีข้อความ ดังต่อไปนี้

(๑) ชื่อและที่อยู่ของผู้อุทธรณ์

(๒) ที่ตั้งของสถานที่ฝึก ศูนย์ฝึกอบรมฝีมือแรงงาน สถานทดสอบมาตรฐานฝีมือแรงงาน   
หรือศูนย์ทดสอบมาตรฐานฝีมือแรงงาน แล้วแต่กรณี

(๓) คำสั่งอันเป็นเหตุให้อุทธรณ์ พร้อมทั้งข้อเท็จจริงหรือพฤติการณ์ตามสมควร

(๔) คำขออุทธรณ์ หรือเหตุผล หรือข้อโต้แย้งของผู้อุทธรณ์

(๕) ลายมือชื่อของผู้อุทธรณ์

ข้อ ๕ เมื่อหน่วยงานรับเรื่องอุทธรณ์แล้วให้ส่งเรื่องให้นายทะเบียนผู้ออกคำสั่งทำความเห็นเพื่อประกอบการพิจารณาของคณะกรรมการพร้อมหลักฐานที่เกี่ยวข้องภายในเจ็ดวันนับแต่รับเรื่องอุทธรณ์ เพื่อเสนอต่อคณะกรรมการพิจารณาวินิจฉัยต่อไป

ข้อ ๖ เมื่อคณะกรรมการส่งเสริมการพัฒนาฝีมือแรงงานพิจารณาวินิจฉัยอุทธรณ์แล้ว   
ให้กรมพัฒนาฝีมือแรงงานแจ้งผลคำวินิจฉัยอุทธรณ์ให้ผู้อุทธรณ์ทราบ

ประกาศ ณ วันที่ ๒๐ เมษายน พ.ศ. ๒๕๔๘

จารุพงศ์ เรืองสุวรรณ

ปลัดกระทรวงแรงงาน

ประธานกรรมการส่งเสริมการพัฒนาฝีมือแรงงาน